ยืนยันสายการบินของไทยไม่ได้รับผลกระทบ กรณียูเครนประกาศปิดน่านฟ้า
สำนักงานการบินพลเรือนแห่งประเทศไทย หรือ CAAT แจ้งว่า ตามที่ประเทศยูเครนประกาศปิดน่านฟ้าห้ามเที่ยวบินพลเรือนบินผ่านน่านฟ้าตั้งแต่วันที่ 24 กุมภาพันธ์ 2565  ด้วยเหตุผลด้านความปลอดภัย หลังจากกองทัพรัสเซียเริ่มปฏิบัติการทางทหารในเขตแดนฝั่งตะวันออกของประเทศ CAAT ได้ตรวจสอบเส้นทางบินของสายการบินสัญชาติไทย ที่อาจมีเที่ยวบินผ่านน่านฟ้าประเทศยูเครน พบว่าไม่มีสายการบินของไทยปฏิบัติการบินในบริเวณดังกล่าว โดยได้รับการยืนยันจากบริษัท การบินไทย จำกัด (มหาชน) ซึ่งเป็นสายการบินเดียวของไทยที่มีปฏิบัติการบินไปยังทวีปยุโรป ไม่ได้ใช้เส้นทางบินผ่านประเทศยูเครนมาเป็นเวลานานแล้ว หลังจากพิจารณาว่าบริเวณดังกล่าวถือเป็นพื้นที่ที่มีความขัดแย้ง (Conflict Zone) ที่ควรหลีกเลี่ยง โดยเที่ยวบินของการบินไทยซึ่งต้องบินผ่านแถบประเทศดังกล่าวในปัจจุบัน ได้เลี่ยงไปใช้เส้นทางการบินที่ปลอดภัยผ่านประเทศตุรกีแทนมาโดยตลอดปัจจุบันสายการบินไทย ใช้เส้นทางการบินไปยังทวีปยุโรป มีสนามบินปลายทาง 7  เมือง ประกอบด้วยเส้นทาง กรุงเทพ-ลอนดอน สัปดาห์ละ 6 เที่ยวบิน กรุงเทพ-โคเปนเฮเกน สัปดาห์ละ 3 เที่ยวบิน กรุงเทพ-แฟรงก์เฟิร์ต สัปดาห์ละ 7 เที่ยวบิน กรุงเทพ-ปารีส สัปดาห์ละ 2 เที่ยวบิน กรุงเทพ-ซูริค สัปดาห์ละ 3 เที่ยวบิน กรุงเทพ-บรัสเซลส์ สัปดาห์ละ 2 เที่ยวบิน  กรุงเทพ-สต็อกโฮล์ม สัปดาห์ละ 3 เที่ยวบินจากกรณีที่ยูเครนประกาศปิดน่านฟ้า จึงไม่ส่งผลกระทบแก่เที่ยวบินของไทยแต่อย่างใด เนื่องจากไม่มีเที่ยวบินผ่านน่านฟ้าของยูเครน แต่อาจได้รับผลกระทบจากการที่สายการบินส่วนใหญ่ที่เคยใช้เส้นทางบินผ่านประเทศยูเครนก่อนหน้านี้ ต่างหลบเลี่ยงมาใช้เส้นทางเดียวกันเป็นจำนวนมาก ซึ่งอาจทำให้เกิดความหนาแน่นของการจราจรทางอากาศเพิ่มมากขึ้นเท่านั้น